Methuselah's Game
<s>"Methuselah's Game" (japanski: メトスラの遊戯 Metosura no Yūgi) je deseta epizoda prve sezone animea Psycho-Pass.</s><s>Premijerno je emitirana 14. prosinca 2012. u 00:00 tokom programskog bloka noitaminA, kojeg je Fuji TV pokrenuo kako bi povećao gledanost animea na svojoj televiziji.</s><s>Epizodu je režirao Naoyoshi Shiotani, a scenarij zajednički potpisuju Makoto Fukami i Gen Urobuchi.</s><s>Direktor animacije za desetu epizodu bio je Kazuo Sakai.</s>

<s>Epizoda se nastavlja na događanja iz prethodnih epizoda te započinje novi slučaj u kojemu je, uz Makishimu, principijelni negativac Toyohisa Sengūji.</s><s>Nakon što oni uspiju namamiti i izolirati Kōgamija, a ovaj postane dio njihove igre, Sengūji sa svojim psima započne lov s ciljem da ubije Enforcera.</s><s>Istovremeno, Akane ga mora pronaći i dokazati kako Kōgami nije samo inscenirao situaciju kako bi pobjegao.</s><s>Naslov epizode referira na biblijskog Metuzalema, čovjeka koji je s 969 godina u trenutku smrti bio najstariji lik u toj knjizi, a simbolički si se ta igra odnosi na Sengūjija, koji je kiborgizacijom vlastitog tijela sebi omogućio nadljudski životni vijek.</s>

<s>Sinopsis</s>

<s>Dodatna scena prikazuje Makishimu kako u Sengūjijevoj vili razmišlja o svojim planovima.</s><s>S velikim zanimanjem govori o Kōgamiju, kojeg naziva najvećim problemom u svojim dosadašnjim zločinima.</s><s>Makishima za sebe govori da on stoji u koje je "svjetlosnim godinama udaljeno od zločina i kazne ovoga svijeta" te kako uobičajene metode neće biti dovoljne.</s><s>Govori kako će, za hvatanje njega, biti potreban točan kompas i mapa, pitajući se ima li Kōgami nužna sredstva.</s><s>O sebi otkriva kako ni kao dječak nije bio dobar u igrama bez suigrača te kako je uvijek tražio dihotomiju i dekonstrukciju, mada tek nakon što bi se nauživao u samom natjecanju sa suigračima.</s><s>Sa velikim zanimanjem i užitkom zbog predstojećeg natjecanja, Makishima želi testirati Kōgamija, a preko njega i samoga sebe.</s>

<s>Na drugom kraju grada, u 03:20, Akane se budi zbor poruke koju joj šalje prijateljica Yuki Funahara.</s><s>Poruka navodi kako Yuki ima neke informacije koje bi mogle zanimati PSB, ali kako ne želi ništa govoriti u poruci te joj šalje mapu gdje će ju čekati sljedećega dana u 15:00.</s><s>U dogovoreno vrijeme, Akane i Kōgami odlaze prema lokaciji.</s><s>Akane razgovara s Yukinim roditeljima, navodeći kako ju ni Kaori nije vidjela od jučer.</s><s>Nakon razgovora, Kōgami pita bi li se Yuki šalila na taj način, međutim Akane odbacuje tu soluciju.</s><s>Akane se tada ispriča Kōgamiju što ga odvukla na posao tokom slobodnog dana, međutim Kōgami se ne uzrujava previše i napominje da je najvažnije da Ginoza ne sazna za to.</s><s>Dolaze u derutni dio grada koji izgleda napušteno i sumnjivo, a Kōgami upita bi li Yuki zalazila na takva mjesta; Akane odbija tu mogućnost.</s><s>Kōgami ubrzo zaključi kako je Yuki mamac, a Akane prava meta i pita ju da li je uradila išta čime bi stekla neprijatelje, što Akane kategorički odbija.</s><s>Kōgami tada prokomentira kako je detektivka i kako ljudima ne treba puno da ju smatraju neprijateljem.</s>

<s>Kōgami se odluči spustiti u podrum zgrade sam, zbog čega ga Akane upozori na potencijalnu opasnost od zamke.</s><s>Kōgami zaključi kako je bolje da, u slučaju da jest zamka, netko stoji vani i može pozvati pomoć nego da ih oboje uhvate.</s><s>Akane se složi, nakon čega Kōgami zahtijeva dozvolu za oružje.</s><s>Sustav odobri korištenje samo električne palice i anestetika u spreju zato što nikakav zločin nije detektiran pa je sustav procijenio da nema razloga za težim oružjem.</s><s>Akane ostaje u automobilu i javlja Kōgamiju podatke s mape dok se ovaj orijentira po mračnim prolazima.</s><s>U jednom trenutku, Kōgami izgubi signal s Akane, koja mu pokušava reći da ide prema zidu.</s><s>Međutim, dok Kōgami nastavlja put i pokušava uhvatiti signal, Akane na mapi promatra kako Kōgami "prolazi" kroz zid.</s><s>Kōgami u jednom trenutku staje kako bi provjerio što je sa signalom, ali ubrzo uspostavi kontakt s Akane, koja mu govori da nastavi put.</s><s>Dolazi do napuštene podzemne željeznice, a Akane mu govori da pregleda vagone.</s><s>No, čim se on popne na jedan od vagona, on se aktivira i krene tračnicama, dok se svi povratni putevi zatvaraju i pune vodom.</s><s>Akane, zbunjena i šokirana, gleda kako Kōgamijev signal enormnom brzinom putuje gradom i pokušava ga kontaktirati.</s><s>Istovremeno, na vagonu, Kōgami pokušava kontaktirati Akane, ali jedino što čuje je uputu da ponovo pregleda vagone.</s><s>Tada shvati da je upao u zamku.</s><s>U vagonu, Kōgami pronalazi omamljenu Yuki, koja ga se isprva preplaši, ali se smiri nakon što joj se predstavi kao inspektor.</s><s>Dok ju on odvezuje, utvrdi kako je ona doista Yuki, a ona sazna kako je Kōgami Akanein kolega.</s>

<s>Akane je u međuvremenu pozvala pojačanje tako da joj se pridružio cijeli Division 1. Masaoka zaključi kako je podrum definitivno izgubljen, a napunjen je onečišćenom vodom i tekućim otpadom te bi izazvao snažne ozljede.</s><s>S druge strane, Ginoza pokazuje zlobnu skepsu kada sugerira da je Kōgami prevario Akane i zapravo pobjegao, u što ova odbija povjerovati.</s><s>Kako bi ublažio tenzije, Masaoka sugerira da prate navigaciju, a ne mapu, koja je pokazala da je Kōgami prošao kroz zid.</s><s>Akane navodi da se Kōgamijev signal najednom počeo kretati jako brzo u ravnoj liniji te zaključuje kako je morao biti u nekakvom vozilu.</s><s>Yayoi potvrdi kako je tim dijelom išla podzemna linija, ali je ista zatvorena prije 60 godina.</s>

<s>Natrag u vagonu, Kōgami saznaje informacije od Yuki - ona nije ta koja je poslala poruku Akane, ali se isto tako ne sjeća kako je završila u vagonu.</s><s>Sjeća se da je došla s posla, okupala se i otišla spavati, a probudila se u vagonu.</s><s>Kōgami još jednom pusti snimku Akaneina glasa, a kada ju Yuki prepozna, govori kako to nije zapravo ona već dobra montaža.</s><s>Iz toga zaključuje kako su otmičari znali da Akane neće ići u podrum već netko drugi, sumnjajući, mada uz dozu skepse, da su otmičari, zapravo, cijelo vrijeme ciljali njega.</s><s>U tom trenutku vagon staje, a Kōgami i Yuki izlaze na napuštenu stanicu podzemne željeznice.</s><s>Signal je i dalje blokiran, a na stanici se nalaze otvorena vrata koja vode dublje u podzemlje.</s><s>Kōgami komentira kako je naporno što moraju raditi kako im otmičari govore, no u tom se trenutku pojavljuje Kafka, crveni Sengūjijev robotski pas i napada ih.</s><s>Kōgami i Yuki ulaze kroz vrata i daju se u bijeg samo da bi došli do labirinta koji je, zapravo, Sengūjijevo lovište.</s><s>Njihov dolazak promatraju upravo Sengūji i Makishima u društvu Lovecrafta, drugog Sengūjijevog psa.</s><s>Sengūji komentira kako su brzi, zaključujući kako inteligentniji plijen čini lov uzbudljivijim.</s><s>Nakon što Makishima izrazi svoje zadovoljstvo, Sengūji ga upita zašto i on ponekad ne sudjeluje u lovu; Makishima odgovara kako njega zanima isključivo što će proizaći iz ovoga lova, dok ga sam proces ne intrigira pretjerano.</s>

<s>U labirintu, Kōgami i Yuki pronalaze torbu s kemijskim svjetlom.</s><s>Kōgami razlomi štapiće i baci ih pred njih, objašnjavajući Yuki kako bi nošenje svjetla u rukama bilo ravno samoubojstvu.</s><s>Dok istražuju labirint i pronalaze brojne smrtonosne zamke, naiđu na još jednu torbu i Yuki potrči da ju uzme.</s><s>Iako ju Kōgami pokuša zaustaviti, ne uspijeva; čim Yuki podigne torbu, aktivira se zvučni signal i ubrzo se pojavi Lovecraft i krene za njima.</s><s>Dok bježe, nailate na Sengūjija koji ispali dva metka prema njima, međutim Kōgamijevo manevriranje im osigura uspješan bijeg.</s><s>Kōgami uspijeva naći privremeno skrovište i zaključi kako se njihovi otmičari žele zabaviti lovom na lisice, a kako su njih dvoje lovina.</s><s>Nakon toga pregleda torbu koju je Yuki uzela i u njoj pronalazi prijenosni komunikacijski uređaj, koji će im omogućiti komunikaciju unatoč blokiranom signalu.</s><s>Međutim, uređaju nedostaju baterija i antena.</s><s>Kōgami ubrzo govori Yuki da se ostane skrivati dok on eliminira jednog od pasa; naime, s dva lovačka psa nisu imali nikakvih izgleda, dok su samo s jednim šanse izgledale puno bolje.</s>

<s>Noseći električnu palicu, Kōgami se otkriva psima, a ubrzo i Sengūjiju.</s><s>I dalje uspješno manevrira kroz njegove metke, a trenutak punjenja koristi kako bi pobjegao.</s><s>Kad dođe u situaciju da su ga psi opkolili, Kōgami skoči na Kafku i pokuša ga eliminirati palicom, međutim bezuspješno.</s><s>Ipak, na njegovim leđima otkrije zalijepljenu bateriju.</s><s>Dok se Kafka i Lovecraft međusobno sudare, Kōgami ponovo bježi.</s><s>Prilikom bijega, uspije namamiti Kafku pod zamku koja ga prepolovi i tako ugasi; Kōgami uspijeva pokupiti bateriju i vratiti se Yuki.</s><s>Sengūji komentira vještinu svoga protivnika s Makishimom, koji ga upozorava da i lisice imaju oštre zube, no da postoji mogućnost da ovoga puta lovi vuka.</s><s>Sengūji zaključi kako je Makishima unio izmjene u igru mimo njegova znanja, na što Makishima govori da ove igre testiraju i njegovu lovinu, ali i njega samoga.</s><s>Sengūji osjeća gotovo perverzno zadovoljstvo zbog te činjenice, dodajući kako mu Makishimino patroniziranje zapravo i ne smeta.</s>

<s>Kōgami i Yuki pronalaze novo skrovište.</s><s>Kōgami razmišlja o slučaju - iako je poruka stigla Akane, prava meta je, cijelo vrijeme, bio on.</s><s>Yukina uloga je trebala završiti s porukom, međutim otmičari su i dalje inzistirali na njezinoj participaciji.</s><s>Kōgami iz ovoga zaključuje kako je Yuki važna te ju zamoli da se skine.</s><s>Yuki ga naziva pervertitom ali ipak pristaje, nakon čega skine spavačicu i baci ju Kōgamiju, međutim ona nije bila od koristi.</s><s>Kōgami tada uoči da Yuki nema usklađeno donje rublje te ju zamoli da skine i njega.</s><s>Yuki mu naredi da odvrati pogled te baci grudnjak na njega.</s><s>Nakon što ga je pregledao, Kōgami je u njemu uspio pronaći antenu i aktivirati komunikacijski uređaj.</s>

<s>Ginoza, Akane i ostatak odjela su, u međuvremenu, došli do lokacije gdje su Kōgami i Yuki napustili vagon.</s><s>Yayoi komentira kako je ometanje signala na ovom području dosta snažno.</s><s>Ginoza naređuje da se područje detaljno pregleda kako bi se Kōgami pronašao te odobrava korištenje Dominatora čim ga netko ugleda.</s><s>Akane pokuša obraniti Kōgamija, tvrdeći kako ne bi pomogao i kako nema razloga da ga se tretira kao kriminalca, međutim Ginoza samo navodi kako će Sibyl donijeti tu odluku.</s><s>Nakon toga se, hladno i cinično, obruši na Akane, optužujući ju za cijelu ovu situaciju i smtrajući ju nesposobnom te joj govori da će, ukoliko itko izgubi život, krivac biti isključivo ona.</s><s>Akane se gotovo rasplače, međutim tada iznenada intervenira Masaoka, koji svojom robotskom rukom zgrabi Ginozu, podigne ga i baci u mobilnu računalnu postaju kojom upravlja Yayoi, upozoravajući ga da je pretjerao sa svojim komentarima.</s><s>Dok su Ginoza i Akane iznenađeni, Masaoka se samo veselo nasmije.</s><s>U tom trenutku dolazi poziv od Kōgamija, što izazove osmijeh na Akaneinom, Masokinom i Kagarijevom licu.</s>

<s>Kōgami navodi kako je u tijeku kod 108 i kako hitno treba pojačanja.</s><s>Ginoza naredi slanje svih raspoloživih dronova na sve moguće puteve kako bi barem jedan došao do Kōgamija.</s><s>Akane i Masaoka zajednički kreću kroz vrata kojima je do labirinta došao i Kōgami.</s>

<s>Glasovi</s>

<s>Glavne uloge
Kana Hanazawa kao Akane Tsunemori, mlada inspektorica pri PSB-u
Kenji Nojima kao Nobuchika Ginoza, inspektor pri PSB-u
Tomokazu Seki kao Shinya Kōgami, jedan od Enforcera pri PSB-u
Kinryū Arimoto kao Tomomi Masaoka, najstariji među Enforcerima
Akira Ishida kao Shūsei Kagari, jedan od Enforcera pri PSB-u
Shizuka Itō kao Yayoi Kunizuka, jedini ženski Enforcer 
Takahiro Sakurai kao Shōgo Makishima, glavni antagonist</s>

<s>Gostujuće uloge</s>

<s>Katsumi Chō kao Toyohisa Sengūji, Makishimin suradnik
Kotori Koiwai kao Yuki Funahara, Akaneina prijateljica</s>

<s>Ostale uloge</s>

<s>Mana Hirata kao glas navigacijskog sustava</s>

<s>Podaci o Psycho-Passu</s>

<s>Koncept Psycho-Passa je izrazito važan za cjelokupno razumijevanje animea i njegove radnje.</s><s>Sukladno tomu, likovima se kroz epizode redovito mjeri razina Psycho-Passa, a te se brojke prikazuju ne Dominatoru kao i na službenim evidencijama koje dostavlja Sibyl.</s><s>Deseta je epizoda, međutim, bila prva u nizu koja nije ponudila nikakve podatke o Psycho-Passu.</s><s>Naime, kako Dominator nije upotrebljen u ovoj epizodi, a članovi PSB-a nisu provjeravali ničije podatke, nije se pokazala prilika za predstavljanjem novih podataka.</s><s>Deseta epizoda je bila prva takva epizoda u dotadašnjem tijeku animea.</s><s>Iako malobrojna, do kraja sezone će se formirati jedna skupina takvih epizoda.</s>

<s>Reference na popularnu kulturu</s>

<s>Psycho-Pass je kao anime u cjelini imao karakteristiku da često vrši reference na zapadnu filozofiju i pop-kulturu.</s><s>Taj je običaj započeo s trećom epizodom te se nastavlja u daljnjima.</s><s>U desetoj epizodi je izvršena samo jedna referenca i to u samom naslovu epizode.</s><s>Tokom radnje iste referenci, ovoga puta, nije bilo.</s><s>Naslov epizode referira na Metuzalema, čovjeka koji je sa svojih 969 godina u trenutku smrti bio najstarija osoba u Bibliji.</s><s>Njegovo se ime u kolokvijalnom govoru često koristi kao metafora za nekog tko je jako star.</s><s>U kontekstu ove epizode, Metuzalem je bio simbolička referenca na Toyohisu Sengūjija, koji je, kako je otkriveno u ranijim epizodama, u cijelosti kiborgizirao svoje tijelo (osim mozga i neurološkog sustava) i tako si omogućio minimalno 150 godina života, iako je objektivno već prilično star.</s><s>Uz to, ranije su epizode objasnile da je pronašao način kako konstantno revitalizirati vlastiti um i tako si dodatno produžiti životni vijek, došavši jako blizu besmrtnosti.</s><s>Tako je Sengūji opisan kao "biblijski starac", a Metuzalemova igra, na koju referira naslov, zapravo je lov kojeg Sengūji provodi kako bi zadovoljio svoje afinitete i revitalizirao svoj um.</s>

<s>Glazba</s>

<s>Uvodna pjesma korištena tokom prve polovice prve sezone bila je "abnormalize" benda Ling Tosite Sigure.</s><s>Glazbu i tekst uvodne pjesme potpisuje frontmen benda TK.</s><s>Tokom ove epizode nije prikazana i uvodna špica koja će kasnije biti prisutna, već je uvodna pjesma pratila radnju same epizode.</s><s>Odjavna pjesma, uz prisutnu odvajnu špicu, bila je "Namae no Nai Kaibutsu" u izvedbi dua EGOIST.</s><s>Glazbu, tekst i aranžman za pjesmu potpisuje ryo, instrumentalist benda.</s>

<s>Ostalu glazbu potpisuje kompozitor Yūgo Kanno, koji je potpisao glazbu za cjelokupni anime.</s>

<s>Kritike</s>

<s>Deseta epizoda animea je kritički osjetno odskočila u odnosu na prethodnice i dobila, dotad, uvjerljivo najbolje kritike.</s><s>Na portalu IMDb je dobila visoku ocjenu 8.6/10, završivši na petom mjestu najbolje ocijenjenih epizoda prve sezone, a s istom ocjenom kao četrnaesta, dvadeset druga i petnaesta epizoda.</s><s>Samo su dvije epizode imale bolje ocjene od ove skupine.</s><s>Što se portala MyAnimeList.net, čiji čitatelji na forumu daju ocjene epizoda, on je desetoj epizodi, temeljem nešto više od 450 glasova, dao ocjenu 4.8/5, čime je i ovdje postala dotad najbolje ocijenjena epizoda.</s><s>Kritički konsenzus ovih dvaju portala jest, neupitno, da je deseta epizoda izdigla anime na jednu višu razinu.</s>

<s>S druge strane, Thomas Zoth s portala The Fandom Post.com nije bio toliko impresioniran desetom i jedanaestom epizodom, za koje je napisao zajedničku kritiku.</s><s>Epizodama je dao zajedničku ocjenu "B+", nešto lošiju od njegovih par prethodnih ocjena, zaključivši kako će fanovi Gena Urobuchija zasigurno uživati u ovim epizodama, međutim oni koji to nisu neće biti previše zadovoljni.</s><s>Na kraju je dodao kako Psycho-Pass neupitno jest dobra serija, međutim kako nije siguran da je uvijek dobra iz razloga zbog kojih to želi i biti.</s>

<s>Reference</s>

<s>Vanjske poveznice</s>

<s>Epizode animea Psycho-Pass</s>

